Croeso i'r seithfed fideo yn ein cyfres o wyth fideo byr i'ch helpu i ddeall y gofynion data sydd eu hangen i redeg yr Adnodd Asesiadau o'r Farchnad Dai Leol, y cyfeirir ato fel LHMA yn y fideo hwn.
Dylech eu defnyddio fel adnoddau cyfeirio cyn i chi lenwi'r Adnodd LHMA ac wrth i chi wneud hynny.
Bydd angen i chi fod wedi llenwi eich Ardaloedd o'r Farchnad Dai fel y dangosir yn fideo 1 cyn dechrau'r dasg hon.
Mae'r fideo hwn yn canolbwyntio ar y ddalen o'r enw “Tybiaethau Allweddol” yn adran 2 o'r adnodd.
Yma byddwch yn gwneud nifer o dybiaethau allweddol y mae eu hangen er mwyn rhannu'r aelwydydd ychwanegol i'r gwahanol ddeiliadaethau tai.
Mae fideo 2 sy'n ymdrin ag amcanestyniadau aelwydydd a fideo 6 sy'n ymdrin â'r angen cyfredol nas diwallwyd yn esbonio sut i amcangyfrif yr aelwydydd ychwanegol.
Mae'r dybiaeth gyntaf yn ymwneud â'r meini prawf fforddiadwyedd sy'n cynnwys dwy elfen, y defnyddir un ohonynt ar gyfer tai'r farchnad a'r llall ar gyfer rhent cymdeithasol.
Y dybiaeth ddiofyn ar gyfer meini prawf fforddiadwyedd tai'r farchnad yw mai'r aelwydydd a all fforddio prynu yw'r aelwydydd hynny lle nad yw mwy na 30% o'u hincwm yn cyfateb i'r rhent canolrif.
Y dybiaeth ddiofyn ar gyfer meini prawf fforddiadwyedd rhent cymdeithasol yw bod angen rhent cymdeithasol ar aelwydydd lle bo mwy na 35% o'u hincwm yn cyfateb i werth rhent y ddegfed ganradd ar hugain.
Pennwyd y tybiaethau diofyn hyn gan y gweithgor technegol.
Y grŵp hwn hefyd a ddatblygodd y setiau data a'r tybiaethau ar gyfer yr adnodd amcangyfrifon cenedlaethol a rhanbarthol o'r angen am dai ychwanegol, a gyhoeddwyd ym mis Awst 2020.
Yn y cwymplenni yma, gallwch ddewis naill ai'r tybiaethau diofyn neu dybiaethau'r defnyddiwr.
Os byddwch yn dewis tybiaethau'r defnyddiwr, bydd angen i chi ddarparu'r ganran a ddewiswyd gennych yn y ddau flwch hyn a chyfiawnhau pam eu bod yn fwy priodol na'r canrannau diofyn.
Mae'r set nesaf o dybiaethau yn ystyried prisiau a dalwyd am dai a lefelau incwm ar gyfer prynwyr tro cyntaf.
Defnyddir y tybiaethau hyn i nodi'r aelwydydd sy'n gymwys ar gyfer deiliadaeth perchen-feddiannydd.
Mae tabl 9 yn darparu gwerth amcangyfrifedig tai ar gyfer prynwyr tro cyntaf.
Gallwch ddewis gwerth canradd priodol ar gyfer prynwyr tro cyntaf sy'n ymuno â'r farchnad dai ar gyfer pob ardal o'r farchnad dai
a bydd yr adnodd yn darparu'r gwerth tai cysylltiedig yn seiliedig ar y data ar y prisiau a dalwyd am dai yn yr adnodd.
Fel arall, os bydd yn fwy addas a phriodol, gallwch amcangyfrif gwerthoedd tai o ymarfer y tu allan i'r adnodd gan ddefnyddio data allanol.
Y cam nesaf yw rhannu gwerthoedd tai prynwyr tro cyntaf o dabl 9 â lluosydd gwerth tai i incwm.
Mae hyn yn pennu'r isafswm incwm sydd ei angen ar aelwyd er mwyn bod yn gymwys ar gyfer deiliadaeth perchen-feddiannydd.
Er mwyn gwneud cais am luosydd gwerth tai i incwm eich awdurdod lleol, anfonwch e-bost i AFDL-LHMA@llyw.cymru ac ychwanegwch y gwerth hwn yma yn y ddalen tybiaethau.
Mae Llywodraeth Cymru wedi cael y data hyn gan UK Finance ac mae'n hanfodol nodi mai dim ond yn benodol ar gyfer adnodd LHMA Llywodraeth Cymru y dylid defnyddio'r wybodaeth hon.
Mae tabl 10 yn caniatáu i chi gymhwyso lluosydd gwahanol ar gyfer ardal o'r farchnad dai gan gyflwyno tystiolaeth ategol i nodi pam bod y lluosydd hwn yn fwy priodol na lluosydd yr awdurdod lleol.
Wedyn, bydd yr adnodd yn diwygio'r isafswm incwm sydd ei angen ar aelwydydd er mwyn bod yn gymwys ar gyfer deiliadaeth perchen-feddiannydd.
Mae'r adnodd yn defnyddio dosbarthiadau incwm canradd i amcangyfrif nifer yr aelwydydd â'r isafswm incwm hwn o leiaf.
Y dybiaeth olaf sydd ei hangen ar gyfer y cyfrifiadau perchen-feddiannydd yw canran yr aelwydydd sy'n gymwys ar gyfer deiliadaeth perchen-feddiannydd sy'n symud ymlaen i brynu.
Nid oes unrhyw ddata cadarn i gefnogi canran benodol, ond roedd y gweithgor technegol o'r farn bod canran rhwng 40% a 60% yn rhesymol.
Ac mae hyn yn cwblhau'r holl dybiaethau sydd eu hangen ar gyfer cyfrifiadau aelwydydd perchen-feddiannydd.
Yr aelwydydd a ddyrennir i'r sector rhent preifat fydd aelwydydd y farchnad dai llai'r amcangyfrif o aelwydydd perchen-feddiannydd.
Nesaf, rydym yn ystyried newidiadau posibl i brisiau rhentu, prisiau tai a thwf incwm dros bum mlynedd gyntaf cyfnod adolygu'r LHMA.
O'r cwymplenni, bydd angen i chi ddewis y tybiaethau diofyn neu dybiaethau'r defnyddiwr.
Mae'r tybiaethau diofyn yn seiliedig ar ragolwg ariannol pum mlynedd y Swyddfa Cyfrifoldeb Cyllidebol.
Bydd angen nodi unrhyw dybiaethau newid canran y defnyddiwr yma, yn y rhes wedi'i labelu Rhagolwg y Defnyddiwr.
Hefyd, bydd angen i chi bennu tybiaeth o ran sut y bydd dosbarthiad incwm aelwydydd yn newid dros bum mlynedd gyntaf cyfnod adolygu'r LHMA.
Ymhlith yr opsiynau mae:
mwy o anghydraddoldeb
dim newid
defnyddiwr
Y dybiaeth o ran mwy o anghydraddoldeb yw y bydd yr incwm yn y ddegfed ganradd 1 pwynt sylfaen canrannol yn is na'r canolrif
ac 1 pwynt sylfaen canrannol yn uwch yn y ddegfed ganradd a phedwar ugain.
Bydd yr 1 pwynt sylfaen canrannol yn gostwng yn unffurf o'r ddwy ganradd eithaf hyn i ddim newid yn y canolrif.
Ac mae'r tybiaethau olaf yn canolbwyntio ar ddeiliadaeth tai canolradd.
Mae gennych dri opsiwn yn hyn o beth.
Opsiwn 1 yw rhannu'r angen am dai canolradd fesul rhent canolradd a pherchentyaeth cost isel y tu allan i'r adnodd.
Ar gyfer yr opsiwn hwn, dylai tablau 11a ac 11b isod fod yn wag.
Opsiwn 2 yw rhannu'r tai canolradd yn yr adnodd a defnyddio'r incwm trothwy uwch ar gyfer rhent cymdeithasol fel yr isafswm incwm ar gyfer rhent canolradd.
Bydd angen i chi bennu uchafswm incwm ar gyfer rhent canolradd.
Ar gyfer yr opsiwn hwn, dylech adael tabl 11a yn wag a llenwi tabl 11b yn unig.
Yn olaf, mae opsiwn 3 yn ymhelaethu ar opsiwn 2 drwy gynnwys aelwydydd ychwanegol o'r ddeiliadaeth rhent cymdeithasol yr ystyrir eu bod yn gymwys ar gyfer rhent canolradd.
Ar gyfer yr opsiwn hwn, gallwch bennu isafswm incwm is diwygiedig ar gyfer rhent canolradd gan ddefnyddio tablau 11a ac 11b.
Fe'ch anogir i ddefnyddio'r ddalen profi senarios yn adran allbynnau'r Adnodd i amrywio'r tybiaethau ac i ddeall yr effaith ar wahanol amcangyfrifon o ddeiliadaethau aelwydydd.
Ar ôl cwblhau hyn, gallwch dicio'r blwch priodol ar dudalen flaen adran 2 gan nodi eich bod wedi cwblhau'r gofynion data ar gyfer tybiaethau allweddol.
I gael rhagor o wybodaeth, gallwch edrych ar ganllawiau LHMA neu anfon e-bost i Lywodraeth Cymru yn AFDL-LHMA@llyw.cymru